Korrupsiyada gumon qilingach, Avstriya kansleri Sebastyan Kurs iste’foga chiqdi

Avstriya kansleri Sebastyan Kurs o‘z lavozimini tark etishini e’lon qildi, deb yozadi “RBK” Reuters’ga tayanib. U Avstriya xalq partiyasi yetakchisi va parlament deputati bo‘lib qoladi.

 Sebastyan Kurs
Getty Images
Siyosatchi o‘z qarorini “tartibsizlik oldini olib, barqarorlikni ta’minlash” istagi bilan izohladi. “Hozir ishonchni qayta tiklash muhim… Mening mamlakatim menga o‘z shaxsiyatimdan ko‘ra muhimroq”, — dedi u. Kurs kansler vazifasini bajaruvchi etib tashqi ishlar vaziri Aleksander Shallenbergni tayinlashni taklif qildi.
Avvalroq Avstriya prokuraturasi Kursga nisbatan poraxo‘rlik va lavozim bo‘yicha jinoyatlarga oid ayblov bo‘yicha surishtiruv boshlanganini e’lon qilgandi. Uning ofisida, partiya bosh qarorgohida va Moliya vazirligida tintuvlar bo‘lib o‘tdi. Tergov harakatlari, xususan, Kursning rasmiy vakili Yoxannes Frishmann, OAV bilan ishlash bo‘yicha mas’ul xodim Gerald Fleyshmann va maslahatchi Shtefan Shtaynerning ofislarida o‘tkazildi.
Surishtiruv Kurs, yana to‘qqiz kishi va uchta tashkilotga nisbatan olib borilmoqda. Kanslerning atrofidagi odamlar Österreich gazetasiga pora berib, Avstriya xalq partiyasi haqida ijobiy fikrlardan iborat so‘rovnomalar haqida yozishni so‘raganlikda gumon qilindi. Tergov versiyasiga ko‘ra, mansabni suiiste’mol qilish 2016—2018-yillarda amalga oshirilgan. Mamlakat Moliya vazirligi nashrdagi reklama e’lonlarini moliyalashtirish uchun budjet mablag‘laridan foydalanib, evaziga u yerga material joylashtirishni talab qilgan.
6-oktabr kuni kechqurun Kurs bayonot bilan chiqib, ayblovlarni rad etdi: “Moliya vazirligida qanday reklamalar yoki so‘rovnomalar buyurtma qilingani ustidan men rahbarlik qilganimni isbotlovchi mutlaqo hech qanday dalillar yo‘q”. O‘shanda jurnalistning Kurs kansler lavozimida qolish-qolmasligi haqidagi savolga tasdiq javobini bergandi.
Bu Kursga nisbatan olib borilgan birinchi surishtiruv emas. May oyida u “Ibitsageyt” deb nom olgan siyosiy mojaro haqidagi ish bo‘yicha yolg‘on ko‘rsatmalar berganlikda gumon qilingandi. Mojaro 2019-yil mayida mamlakat vitse-kansleri Xayns-Kristian Shtraxening iste’fosiga olib kelgan. U Suddeutsche Zeitung va Spiegel Shtraxe Ibitsadagi villada turib, o‘zini rossiyalik oligarxning jiyani Alyona Makarova deb tanishtirgan ayol bilan suhbatlashayotgani aks etgan videotasvirni e’lon qilganidan keyin boshlangandi. Videoga ko‘ra, gap ba’zi rossiyaliklarning Shtraze saylov kampaniyasiga homiylik qilishi va evaziga hukumat buyurtmalariga ega bo‘lib, Avstriyaning Kronen Zeitung gazetasini sotib olishi haqida borgan. Ayol Rossiyaga aloqasi bo‘lmagan chernogoriyalik talaba qiz bo‘lib chiqdi.
Kurs Avstriya vazirlar mahkamasi rahbari lavozimini 2017-yil dekabrida egallab, Yevropadagi eng yosh hukumat rahbariga aylangandi: o‘sha vaqtda u 31 yoshda bo‘lgan. 2019-yil mayida “Ibitsageyt” fonida Avstriya hukumatiga ishonchsizlik votumi e’lon qilingan va kansler iste’foga chiqqan, ammo muddatidan avvalgi parlament saylovlarida bu lavozimga qaytib kelgan.